Man vas wat hom as metrobeampte voordoenDie Ekurhuleni metropolisie (EMPD) aan die Oos-Rand het Saterdag ŉ man by ŉ begrafnisstoet in hegtenis gneem nadat hy homself glo as ŉ metrobeampte voorgedoen het. Hoofsupt. Wilfred Kgasago, woordvoerder van die metropolisie, het gesê hulle het ŉ wenk ontvang dat ŉ voertuig met EMPD-kentekens en ŉ “beampte” in metropolisie-kleredrag in die stoet by ŉ begraafplaas is. “Beamptes het bystand ontbied en op die 32-jarige man en sy Toyota RunX by die Kromvlei-begraafplaas toegeslaan,” het hy gesê. Die verdagte se voertuig het ŉ blou lig op sy dak gehad, en magnetiese EMPD-kentekens op sy deure. “Hy het gesê hy het in 2007 by die metropolisie se opleidingskollege as ŉ verkeersreëlaar gekwalifiseer en het goedkeuring van die metro gehad om verkeer tydens die stoet te reguleer,” het Kgasago gesê. Hy het glo sy glimbaadjie en metropolisie-pet by ŉ maatskappy in Robertsham gekoop het ook aan die beamptes sy “sertifikaat van bevoegdheid” gewys. Hy het ook ŉ vuurwapen en ammunisie by hom gehad. Volgens Kgasago is die verdagte by die Brackendowns-polisiestasie aangekla. Hy moet Maandag in die Palm Ridge-landdroshof verskyn. ŉ Bykomende aanklag van bedrog gaan moontlik ook ondersoek word, sodra die egtheid van die handtekeninge op die verdagte se sertifikaat vasgestel is.